DA Den Europæiske Unions Tidende CE 78/892

(2004/C 78 E/0943)

SKRIFTLIG FORESPØRGSEL P-4009/03

af Antonio Di Pietro (ELDR) til Kommissionen

(22. december 2003)

Om: Reform af den fælles markedsordning for tobak

Ifølge udkastet til reform af den fælles markedsordning for tobak forudser Kommissionen, at Europa gradvis skal opgive fremstilling af tobak på dets område.

Der er således i forslaget fastlagt bestemmelse om, at der fra og med 2005 skal ske en radikal ændring af støtteordningen, som i 2007 vil munde ud i en afskaffelse af fællesskabsstøtten til tobak.

Selv om bekymringerne i forbindelse med de alvorlige problemer for folkesundheden forårsaget af tobak er forståelig, må det konstateres, at afskaffelsen af denne produktionssektor vil få dramatiske følger for mindst 110 000 europæiske landbrugsfamilier, 400 000 sæsonbetingede arbejdspladser og 30 000 arbejdspladser i forarbejdningsindustrien.

Har Kommissionen fastlagt passende sociale kompensationsordninger til beskyttelse af arbejdstagernes arbejdspladser i denne sektor? Vil det være muligt at bevare i det mindste en delvis forbindelse mellem støtte og produktion?

Kommissionen er fast besluttet på effektivt at bekæmpe fænomenet tobaksrygning især blandt de unge. Eftersom Europa allerede importerer 80 % af dets forbrug af tobak fra tredjelande, mener Kommissionen, det ville ændre noget med hensyn til den nødvendige kamp mod forbruget af tobak, hvis man importerer 100 %?

Svar afgivet på Kommissionens vegne af Franz Fischler

(30. januar 2004)

Forslaget til reform af råtobakssektoren indebærer, at den produktspecifikke støtte til tobak vil blive afløst af en indkomststøtte til producenterne som i juni 2003-reformen af den fælles landbrugspolitik, og at hovedparten af producenterne af råtobak fortsat vil modtage samme støtte som i dag uden at være bundet til at producere tobak.

Fællesskabsfonden for Tobak vil blive ophævet fra 2007, fordi finansieringen af den er kædet sammen med den produktspecifikke støtte, der forsvinder, men det samlede budget for tobakssektoren forbliver uændret, og den del, der ikke udbetales til producenterne som koblede eller afkoblede betalinger, vil blive overført til et rammebeløb, der vil blive anvendt i de medlemsstater, som bidragene til rammebeløbet hidrører fra. De pågældende midler vil blive forvaltet i overensstemmelse med lovgivningen om udvikling af landdistrikter og vil blive brugt til forbedring af infrastrukturen i de tobaksproducerende regioner og til støtte til producenter, der ønsker at foretage en omstilling til andre produkter eller andre økonomiske aktiviteter.

De midler fra Fællesskabsfonden for Tobak, der anvendes til omstilling osv., beløber sig kun til ca. 14 mio. EUR i 2004, mens midlerne inden for rammebeløbet fra og med 2007 vil nå op på 205 mio.EUR.

De øgede midler til forbedring af infrastrukturen og støtte til producenter, der overgår til andre produkter eller økonomiske aktiviteter, skulle sikre, at den økonomiske situation for producenterne og arbejdstagerne i de tobaksproducerende regioner ikke udvikler sig så dramatisk, som det ærede medlem taler om.

Hvad angår spørgsmålet om bekæmpelse af tobaksrygning, kan det siges, at selv om afskaffelsen af den produktrelaterede støtte måske ikke direkte vil påvirke tobaksforbruget på kort sigt, jf. Kommissionens rapport om en udvidet vurdering af virkningerne, er det klart, at der kræves en bedre overensstemmelse med sundhedspolitikken for at bevare EU-borgernes tillid.